b'\n_START_ARTICLE_\nAfro-cubanere\n_START_PARAGRAPH_\nAfro-cubanere betegner den befolkningen p\xc3\xa5 Cuba som nedstammer fra svarte afrikanere bragt til det amerikanske kontinentet som slaver under den transatlantiske slavehandelen. Uttrykket afro-cubansk brukes om historiske og kulturelle elementer fra Cuba som man mener stammer fra det afro-cubanske samfunnet, f.eks. sider ved religioner, musikk, spr\xc3\xa5k, kunst eller klassebetinget kultur.\n_START_SECTION_\nDemografi\n_START_PARAGRAPH_\nIf\xc3\xb8lge folketellingen i 2001, som omfattet 11,2 millioner cubanere, beskriver 1,1 millioner cubanere seg som svarte, mens 2,8 millioner beskriver seg som mulatter eller mestiser. Dermed aksepterer en betydelig del av befolkningen \xc3\xa5 ha i det minste delvis afrikanske aner. Deler av befolkningen regner fremdeles sin tilh\xc3\xb8righet til bestemte afrikanske folkegrupper, s\xc3\xa6lig yoruba, igbo og kongo, men ogs\xc3\xa5 arar\xc3\xa1, mandingo, fula, makua og andre. Rasediskriminering er fortsatt vanlig p\xc3\xa5 Cuba, selv om det ikke er offisiell politikk. Mange afro-cubanere mener at de nektes arbeid i den lukrative turistindustrien._NEWLINE_Den forholdsmessige andelen afro-cubanere har \xc3\xb8kt etter kommunistrevolusjonen i 1959, fordi store deler av den hvite middelklassen (og det meste av overklassen) har forlatt \xc3\xb8ya. De som har blitt igjen er de fattigere lagene i befolkningen, s\xc3\xa6rlig svarte. Det finnes mindre antall afro-cubanere eller etterkommere av afro-cubanere i flere amerikanske land, s\xc3\xa6rlig USA, og i noen afrikanske land som Ekvatorial-Guinea, Nigeria og Angola._NEWLINE_Uavhengige unders\xc3\xb8kelser ansl\xc3\xa5r tallet p\xc3\xa5 personer av afrikansk opprinnelse p\xc3\xa5 Cuba til mellom 33,9\xc2\xa0% og 62\xc2\xa0%. Minority Rights Group International mener antallet mulatter er 51\xc2\xa0%.'